《送袁忠彻尚宝致政归乡》
明代·杨荣

碧空下凉露，玉树生秋风。朝回别行客，目送南飞鸿。

青冥浩无际，去去不可从。怀君先大夫，夙昔遭奇逢。

潜邸识真主，不羡汉吕公。列职清华地，最沐恩宠隆。

一朝忽仙逝，惕然动宸衷。推恩锡世禄，不独荣厥躬。

接武登凤池，垂绅侍重瞳。累绩升少卿，出入丹禁中。

侍从历四朝，眷遇期有终。齿力尚未衰，归思何匆匆。

封章荷俞允，拜命辞九重。故乡有先陇，郁郁罗青松。

岁时伸祀礼，诚意潜感通。忠孝求无愧，令望垂不穷。

作者简介：（1371—1440）明福建建安人，字勉仁，初名子荣。建文二年进士。授编修。成祖即位，入文渊阁，令更名荣。多次从成祖北巡及出塞，凡宣诏出令，及旗志符验，必得荣奏乃发。累官文渊阁大学士。永乐二十二年之役，抵达兰纳穆尔河，不见敌，议进止，惟荣与金幼孜言宜班师。帝从之。中途，帝卒。荣与幼孜以去京师远，秘不发丧。仁宗即位，累进谨身殿大学士，工部尚书。宣德元年，汉王朱高煦反，荣首请帝亲征。加少傅。正统三年进少师。荣历事四朝，谋而能断。与杨士奇、杨溥同辅政，并称三杨。卒谥文敏。有《后北征记》、《文敏集》。